KLASA: 034-05/24-01/39

URBROJ: 711-02-01/03-2024-02

Zagreb, 8. ožujka 2024.

**IVAN LOVIĆ**

**općinski načelnik Općine Gorjani**

**Predmet: mišljenje na zahtjev obveznika Ivana Lovića, općinskog načelnika Općine**

 **Gorjani**

- **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) je dana 28. veljače 2024. zaprimilo zahtjev za mišljenje koji je podnio obveznik Ivan Lović, općinski načelnik Općine Gorjani.

Obveznik se zahtjevom za mišljenjem Povjerenstva obraća vezano uz namjeru javljanja na natječaj za nastavnika u srednjoj školi, a posao na koji bi se prijavio nije u punom radnom vremenu, pa ako za to postoji mogućnost, navodi da bi razliku do punog radnog vremena obavljao kao općinski načelnik.

Navodi da je na web stranici Povjerenstva u dokumentu naslovljenom kao "abeceda sukoba interesa" pročitao kako dužnosnici za vrijeme profesionalnog obavljanja dužnosti ne mogu obavljati druge poslove, osim ako Povjerenstvo na zahtjev dužnosnika utvrdi da takvi poslovi ne utječu na zakonito obavljanje dužnosti, a da za edukacijske djelatnosti takvo odobrenje nije potrebno.

S tim u vezi moli pojašnjenje o tome može li kao općinski načelnik koji profesionalno obnaša dužnost obavljati i poslove edukacije u srednjoj školi u nepunom radnom vremenu, a razliku do punog radnog vremena na poslu općinskog načelnika.

Povodom navedenog zahtjeva, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21., u daljnjem tekstu: ZSSI) na 42. sjednici održanoj 8. ožujka 2024. obvezniku daje mišljenje kako slijedi.

Uvidom u registar obveznika koji ustrojava i vodi Povjerenstvo utvrđeno je kako Ivan Lović dužnost općinskog načelnika Općine Gorjani u trenutnom mandatu obnaša od 21. svibnja 2021.

Člankom 3. stavkom 1. točkom 34. ZSSI-a propisano je da su župani, gradonačelnici, općinski načelnici i njihovi zamjenici obveznici ZSSI-a.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Člankom 17. stavkom 2. ZSSI-a propisano je da obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Stavkom 3. propisano je da prethodno odobrenje Povjerenstva iz stavka 2. ovoga članka nije potrebno za obavljanje znanstvene, istraživačke, edukacijske, sportske, kulturne, umjetničke i samostalne poljoprivredne djelatnosti, za stjecanje primitka po osnovi autorskih, patentnih i sličnih prava intelektualnog i industrijskog vlasništva te za stjecanja primitaka i naknada po osnovi sudjelovanja u međunarodnim projektima koje financira Europska unija, strana država, strana i međunarodna organizacija i udruženje.

Člankom 17. stavkom 4. ZSSI-a propisano je da su obveznici obvezni prijaviti Povjerenstvu primitke iz stavaka 2. i 3. ovoga članka.

Povjerenstvo ističe kako obavljanje poslova nastavnika u srednjoj školi predstavlja edukacijsku djelatnost u smislu članka 17. stavka 3. ZSSI-a pa stoga obveznik Ivan Lović može obavljati navedene poslove uz obnašanje dužnosti općinskog načelnika Općine Gorjani. Isto tako, obveznik za navedene poslove može primati naknadu, a istu je temeljem odredbi ZSSI-a dužan prijaviti u imovinskoj kartici koju podnosi Povjerenstvu.

PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Obveznik Ivan Lović, elektroničkom dostavom
2. Objava na internetskoj stranici Povjerenstva
3. Pismohrana